প্ৰশ্নঃ-কি পৰিস্থিতিত মহাত্মা গান্ধীয়ে আসহযোগ আন্দোলন আৰম্ভ কৰিছিল? এই আন্দোলনৰ বিষয়ে চমুকৈ আলোচনা কৰা ।

উত্তৰঃ-ভাৰতৰ ৰাজনৈতিক ইতিহাসত ১৯১৯ খৃঃ বিশেষ গুৰুত্ত্বপুৰ্ণ। কাৰণ এই বছৰতে মহাত্মা গান্ধীয়ে ভাৰতৰ জাতীয় আন্দোলনৰ নেতৃত্ব গ্ৰহণ কৰি ভাৰতৰ জাতীয় সংগ্ৰামৰ এক নতুন যুগৰ সুচনা কৰে।

১৯১৫ খৃঃত ৪৬ বছৰ বয়সত মহাত্মা গান্ধী ভাৰতবৰ্ষলৈ ঘুৰি আহে। স্বদেশলৈ ঘুৰি আহিয়ে তেওঁ লগে লগে প্ৰত্যক্ষ ৰাজনীতিত যোগ নিদি তেওঁৰ ৰাজনৈতিক গুৰু গোখলেৰ পৰামৰ্শ অনুযায়ী ভাৰতৰ বিভিন্ন অঞ্চলত পৰিভ্ৰমন কৰি ভাৰতবাসীৰ সমাজব্যৱস্থা,জীৱনধাৰণ প্ৰভৃতিৰ জ্ঞান আহৰণ কৰিছিল। এই সময়তে তেওঁ বিহাৰৰ চম্পাৰণ জিলাৰ নীল কৃষকক ন্যায় দিয়াবলৈ ইংৰাজৰ বিৰুদ্ধে আন্দোলন কৰি সফলতা লাভ কৰিছিল। তাৰোপৰি তেওঁ ক্ৰমে আহমদাবাদৰ বস্ত্ৰশিল্পৰ শ্ৰমিক আৰু গুজৰাটৰ খাইৰা জিলাৰ কৃষক সকলৰ বিভিন্ন দাবীৰ সমৰ্থনত সত্যাগ্ৰহ আন্দোলন কৰি সফলতা লাভ কৰিছিল।

ওপৰোক্ত আন্দোলন সমূহৰ সফলতাই গান্ধীজীক এজন জনপ্ৰিয় নেতা হিচাবে প্ৰতিস্ঠিত কৰিছিল। ইতিমধ্যে প্ৰতিক্ৰিয়াশীল ৰাওলাট আইনে গান্ধীজীক বৃটিছ সাম্ৰাজ্যৰ অনুগত নাগৰিকৰ পৰা চৰম বিদ্ৰোহীলৈ পৰবৰ্তন কৰিছিল।গান্ধীজীয়ে ৰাওলাট আইনৰ প্ৰতিবাদত ১৯১৯ চনৰ ৬ এপ্ৰিলত দেশব্যাপী সাধাৰণ ধৰ্মঘটৰ আহ্বান কৰে । দিল্লী ,আহমদাবাদ, কলকতা বোম্বাই আদি ঠাইত ধৰ্মঘটকাৰী সকলৰ ওপৰত পুলিচে গুলিচালনা আৰু লাঠিচালনা কৰে । গান্ধীজীক গ্ৰেপ্তাৰ কৰা হৈছিল যদিও পৰিস্থিতি অধিক বেয়ালৈ যোৱাৰ শংকা কৰি তেওঁক কৰ্তৃপক্ষই মুক্তি দিয়ে ।

**জালিয়ানৱালাবগৰ হত্যাকাণ্ড ( ১৩ এপ্ৰিল, ১৯১৯) -ৰাও**লাট আইনৰ বিপক্ষে হোৱা বিক্ষোভ সকলোতকৈ তীব্ৰ হৈছিল পাঞ্জাৱত । ১৯১৯ খৃঃৰ ১০ এপ্ৰিলৰ দিনা পাঞ্জাৱৰ দুজন জনপ্ৰিয় নেতা ডাঃ চৈফুদ্দিন কিচলু আৰু ডঃ সত্যপালক কৰ্তৃপক্ষই গ্ৰেপ্তাৰ কৰি কোনো অ্জ্ঞাত স্থানলৈ নিৰ্বাসিত কৰাত পাঞ্জাৱৰ চৌদিশে উত্তেজনা বৃদ্ধি হৈছিল । ইয়াৰ প্ৰতিবাদ জনাবলৈ প্ৰায় দহ হেজাৰ লোক অমৃতসৰৰ পূৱ দিশত অৱস্থিত **জালিয়ানৱালাবগ নামৰ এক অট্টালিকাবেষ্টিত উদ্যানত ১৩ এপ্ৰিলৰ দিনা সমবেত হৈছিল । জেনেৰেল ডায়াৰৰ নেতৃত তেওঁৰ সেনাবাহিনীয়ে কোনো সতৰ্কবাণী ঘোষণা নকৰাকৈ এই সমবেত জনতাৰ ওপৰত নিৰ্বিবাদে গুলিচালনা কৰাত প্ৰায় এহেজাৰ লোক নিহত আৰু দুহেজাৰ লোক আহত হয় । এই ঘটনাৰ পিছত সমগ্ৰ ভাৰতত ইংৰাজৰ বিৰুদ্ধে বিক্ষোভ আদিয়ে মাৰাত্মক ৰূপ ধাৰণ কৰিলে । কবিগুৰু ৰবীন্দ্ৰনাথ ঠাকুৰে এই নৃশংস হত্যাকাণ্ডৰ প্ৰতিবাদত নাইট উপাধি বৰ্জন কৰে । হিংসা দিনে দিনে বৃদ্ধি হোৱাত** গান্ধীয়ে সত্যাগ্ৰহ আন্দোলন বন্ধৰ নিৰ্দেশ দিয়ে ।

**খিলাফৎ আৰু অসহযোগ আন্দোলনঃ-** হিংসাত্মক কাৰ্যকলাপৰ পৰিপ্ৰেক্ষিতত সত্যাগ্ৰহ আন্দোলন বন্ধ কৰি দিব লগা হয় যদিও এই আন্দোলনৰ কালছোৱাত হিন্দু-মুছলমানৰ মাজৰ সম্প্ৰিতিয়ে ভাৰতৰ ইতিহাসত এক নতুন পৰিৱেশৰ সৃস্ট কৰে । স্বামী শ্ৰদ্ধানন্দই দিল্লীৰ জুম্মা মছজিদৰ পৰা ধৰ্মৰ বাণী প্ৰচাৰ কৰে । গান্ধীজী আৰু সৰোজিনী নাইডু বোম্বাইৰ মছজিদত বক্তৃতা দিয়াৰ বাবে আমন্ত্ৰিত হয় । মুছলিম নেতা কিচলুক পাঞ্জাৱৰ স্বৰ্ণ মন্দিৰৰ চাবিকাঠি দিয়া হৈছিল ।

প্ৰথম বিশ্বযুদ্ধৰ অন্তত ইংলেণ্ডে পূৰ্ব প্ৰতিশ্ৰুতি ভংগ কৰি ইছলাম ধৰ্মৰ অধিকৰ্তা তুৰস্কৰ খলিফাৰ সাম্ৰাজ্য খণ্ড খণ্ড কৰে । মিত্ৰ শক্তিৰ এনে কাৰ্যক বিশ্বৰ অন্য প্ৰান্তৰ মুছলমানৰ ভাৰতীয় মুছলমান সকলেও তীব্ৰ প্ৰতিবাদ জনাইছিল । আলি ভাতৃদ্বয় আৰু মৌলানা আজাদৰ নেতৃত্বত **খিলাফৎ কমিটি গঠন কৰা হয় । ১৯১৯ খৃঃৰ কংগ্ৰেছৰ অমৃতসৰ অধিৱেশনত** গান্ধীজী প্ৰমুখ্যে নেতৃবৃন্দই মুছলমান সকলৰ দাবীৰ প্ৰতি সমৰ্থন জনালে আৰু দু্য়োটা পক্ষৰ নেতৃবৃন্দই এই দাবী মানি লবলৈ ভাইচৰয় লৰ্ড চেমচফৰ্ডক দেখা কৰিলে । কিন্তু চেমচফৰ্ড এই দাবী মানি লবলৈ মান্তি নহ’ল । **১৯২০ খৃঃৰ মে মাহত মিত্ৰ শক্তিয়ে কৰে ’চেভয়’ চুক্তিৰ কঠোৰতাত ভাৰতৰ মুছলমান সকলে জ্বলি উঠে আৰু পিছৰ মাহতে খিলাফৎ কমিটিয়ে অসহযোগ আন্দোলন ঘোষনা কৰে । এই কৰ্মসূচী অনুসৰি চৰকাৰী খিতাপ আৰু অবৈতনিক পদ বৰ্জন কৰা, চৰকাৰী চাকৰি, পুলিচ, সৈন্যবাহিনীৰ পৰা পদত্যাগ কৰা আৰু খাজনা বন্ধ কৰাৰ সিদ্ধান্ত লোৱা হয় । ১৯২০ খৃঃৰ জুলাই মাহত সিন্ধু প্ৰদেশত হোৱা খিলাফৎ সন্মিলনত** গান্ধীজীয়ে যোগ দি ভাৰতৰ ৭ কোটি মুছলমানৰ সাহায্যৰ বাবে ২৩ কোটি হিন্দু জনগণক আহ্বান জনায় আৰু চৰকাৰক সকলো প্ৰকাৰৰ সহযোগিতাৰ পৰা বিৰত থাকিবলৈ জনগণক আবেদন জনায় । এইদৰে ৩১ আগষ্টৰ দিনা **খিলাফৎ কমিটিয়ে অসহযোগ আন্দোলন আৰম্ভ কৰে ।**

**১৯২০ খৃঃত কলিকতাত কংগ্ৰেছৰ বিশেষ অধিবেশন আহ্বান কৰি দুয়োটা অন্যায় (খিলাফৎ আৰু পাঞ্জাৱৰ নিৰ্যাতন)ৰ প্ৰতিবাদ কৰিবলৈ সিদ্ধান্ত গ্ৰহণ কৰা হয় । কংগ্ৰেছৰ পৰৱৰ্তী নাগপুৰ অধিৱেশনত অসহযোগ আন্দোলনৰ প্ৰস্তাৱ সৰ্বসন্মতিক্ৰমে গ্ৰহণ কৰা হয় । অসহযোগ আন্দোলনৰ মূল তিনিটা লক্ষ্যৰ ক্ষেত্ৰত কংগ্ৰেছ আৰু খিলাফৎ কমিটি একমত হয়- পাঞ্জাৱৰ অভিযোগৰ সন্ত্তষ্টিকৰণ, খিলাফৎৰ প্ৰতি কৰা অন্যায়ৰ প্ৰতিকাৰ আৰু ভাৰতবাসীক স্বৰাজ প্ৰদান।**

**১৯২০-১৯২২ খৃঃলৈ** গান্ধীজীৰ নেতৃত্বত ভাৰতবাসীয়ে এক অভূতপূৰ্ব আন্দোলন চলাবলৈ ধৰে । হিন্দু- মুছলমান উভয় সম্প্ৰদায়ে বন্দেমাতৰম আৰু অল্লাহ-হো-আকবৰ ধ্বনিৰে ভাৰতৰ আকাশ বতাহ কপাই তোলে । গান্ধীজীৰ আহ্বানত উকীল বেৰিষ্টাৰ সকলে আদালত ত্যাগ কৰিলে, ছাত্ৰ-ছাত্ৰীয়ে স্কুল- কলেজ পৰত্যাগ কৰি আন্দোলনত যোগ দিলে, বিলাতী সামগ্ৰী অগ্নিদগ্ধ কৰা হ’ল, শ্ৰমিকে কাৰখানা ত্যাগ কৰিলে, সৰ্বত্ৰ স্বদেশী সামগ্ৰী গ্ৰহণৰ এক প্ৰৱল উন্মাদনাৰ সৃষ্টি হ’ল । ১৯২১ **খৃঃত ভাৰতলৈ অহা প্ৰিন্স অৱ ৱেলচক বোম্বাইত হৰতাল পাতি সম্ভাষণ জনোৱা হ’ল ।**

**সেই সময়ৰ ভাইচৰয় লৰ্ড ৰীডিঙে আন্দোলন দমন কৰিবলৈ চড়ান্ত অত্যাচাৰ চলাইচিল । আন্দোলনৰ নেতাসকলক গ্ৰেপ্তাৰ কৰা হ’ল । ১৯২২ খৃঃৰ ফেব্ৰুৱাৰী মাহত** গান্ধীজীয়ে **ভাইচৰয়ৰ ওচৰত চৰম পত্ৰ দি জনালে যে যদি ৭ দিনৰ ভিতৰত বন্দী সত্যাগ্ৰহীসকলক মুক্তি দিয়া নহয় তেন্তে তেওঁ দেশবাশী ৰাজহ নিদিবলৈ পৰামৰ্শ দিব । কিন্ত্ত সাতদিন অতীত হোৱাৰ পূৰ্বেই গোৰখপুৰ জিলাৰ চৌৰিচৌৰা নামৰ ঠাইত এদল উত্তেজিত জনতাই ৪ ফেব্ৰুৱাৰী তাৰিখে পুলিচ থানাত অগ্নি সংযোগ কৰি ২২ জন পুলিচ কৰ্মীক জীৱন্তে পুৰি মাৰে । এই ঘটনাই গান্ধীজীক বাৰুকৈ মৰ্মাহত কৰিলে আৰু তেওঁ আসহযোগ আন্দোলন প্ৰত্যাহাৰ কৰা বুলি ঘোষণা কৰিলে । লৰ্ড ৰীডিঙে অৱশ্যে গান্ধীক ছমাহৰ বাবে কাৰাগাৰলৈ নিক্ষেপ কৰিলে । ইয়াৰ কিছুদিন পাছত মোস্তাফা কামাল পাছাৰ নেতৃত্বত‘ নবীন তুৰ্কী ’ দলে তুৰস্কৰ চুলতানক পদচ্যুত কৰাত খিলাফৎ আন্দোলন বন্ধ হয় ।**